เจ้าหญิงมาร์กาเรตแห่งคอนน็อต

**เจ้าหญิงมาร์กาเรตแห่งคอนน็อต** (Princess Margaret of Connaught; มาร์กาเร็ต วิกตอเรีย ชาร์ล็อต ออกัสตา นอร่าห์ ภายหลังคือ **มกุฎราชกุมารีแห่งสวีเดน**; 15 มกราคม ค.ศ. 1882 - 1 พฤษภาคม ค.ศ. 1920) เป็นพระธิดาพระองค์ใหญ่ในเจ้าชายอาร์เธอร์ ดยุกแห่งคอนน็อตและสแตรธเอิร์น พระราชโอรสพระองค์ที่สามในสมเด็จพระราชินีนาถวิกตอเรียแห่งสหราชอาณาจักรและ เจ้าชายอัลเบิร์ต พระราชสวามี กับ เจ้าหญิงหลุยส์ มาร์กาเรเทแห่งปรัสเซีย พระองค์ทรงดำรงพระอิสริยยศเจ้าหญิงแห่งสหราชอาณาจักรบริเตนใหญ่และไอร์แลนด์ และมีพระนามลำลองในหมู่พระญาติสนิทและพระสหายว่า "เดซี่"

## พระชนม์ชีพในวัยเยาว์
เจ้าหญิงทรงเข้ารับบัปติสมาที่หอสวดมนต์ของราชวงศ์ในปราสาทวินด์เซอร์วันที่ 11 มีนาคม ค.ศ. 1882 โดยอาร์ชิบัลด์ เท็ต อาร์ชบิชอปแห่งแคนเทอร์เบอรี โดยมีพระบิดาและพระมารดาทูนหัว คือ สมเด็จพระราชินีนาถวิกตอเรีย จักรพรรดิและจักรพรรดินีแห่งเยอรมนี มกุฎราชกุมารีแห่งเยอรมนี เจ้าชายและเจ้าหญิงคาร์ลแห่งปรัสเซีย และเจ้าชายแห่งเวลส์ ต่อมาพระองค์ก็ได้ทรงเข้าพิธีมหาสนิทในสถานที่แห่งเดียวกันนี้เมื่อเดือนมีนาคม ค.ศ. 1888 ซึ่งแสดงว่าทรงเจริญพระชนม์สู่วัยที่จะอภิเษกสมรสได้แล้ว ก่อนที่จะอภิเษกสมรส เจ้าหญิงทรงดำรงพระอิสริยยศ **เจ้าหญิงมาร์กาเรตแห่งคอนน็อต**

## อภิเษกสมรส
เมื่อเจ้าหญิงมาร์กาเร็ตแห่งคอนน็อตมีพระชันษา 23 ปี และ เจ้าหญิงแพทริเซียแห่งคอนน็อต พระขนิษฐาองค์เล็กมีพระชันษา 18 ปี ทั้งสองพระองค์ทรงเป็นหนึ่งในเจ้าหญิงที่ทรงพระสิริโฉมงดงามและน่าพึงประสงค์ที่สุดในยุโรป สมเด็จพระเจ้าเอ็ดเวิร์ดที่ 7 พระปิตุลาของเจ้าหญิงทั้งสองได้มีพระประสงค์ให้พระราชนัดดาอภิเษกสมรสกับกษัตริย์หรือมกุฎราชกุมารในประเทศหนึ่งของยุโรป เมื่อเดือนมกราคม ค.ศ. 1905 ดยุกและดัชเชสแห่งคอนน็อตเสด็จเยือนประเทศโปรตุเกส ซึ่งทรงได้รับการถวายการต้อนรับจากสมเด็จพระราชาธิบดีคาร์ลอสแห่งโปรตุเกสและสมเด็จพระราชินีอาเมเลีย โดยมีพระราชโอรสทั้งสองพระองค์คือ เจ้าชายหลุยส์ ฟิลิเป ดยุกแห่งบรากันซา และ เจ้าชายมานูเอล ทรงรับรองเจ้าหญิงอังกฤษทั้งสองที่โดยเสด็จมาด้วย ชาวโปรตุเกสคาดหวังว่าหนึ่งในเจ้าหญิงแห่งคอนน็อตจะทรงเป็นสมเด็จพระราชินีแห่งโปรตุเกสในอนาคต จากนั้นครอบครัวคอนน็อตก็ได้เสด็จเยือนประเทศสเปน ที่ได้คาดการณ์กันไว้ว่าเจ้าหญิงแพทริเซียจะเป็นพระมเหสีในอนาคตของสมเด็จพระราชาธิบดีอัลฟองโซที่ 13 แต่ความหวังเหล่านั้นก็ไม่ได้กลายเป็นความจริงขึ้นมาเลย ทั้งเจ้าหญิงมาร์กาเร็ตและเจ้าหญิงแพทรเซียทรงมีโชคชะตาอย่างอื่นรอคอยอยู่ข้างหน้า

ครอบครัวคอนน็อตเสด็จต่อไปยังประเทศอียิปต์และซูดาน ที่กรุงไคโรทุกพระองค์ได้ทรงพบกับเจ้าชายกุสตาฟ อดอล์ฟแห่งสวีเดน ซึ่งในเวลาต่อมาเสด็จขึ้นครองราชสมบัติเป็นสมเด็จพระราชาธิบดีกุสตาฟที่ 6 อดอล์ฟแห่งสวีเดน พระราชนัดดาในสมเด็จพระราชาธิบดีออสการ์ที่ 2 แห่งสวีเดน ทั้งเจ้าชายกุสตาฟและเจ้าหญิงมาร์กาเร็ตทรงตกหลุมรักกันตั้งแต่แรกเห็น เจ้าชายทรงขออภิเษกกับเจ้าหญิงได้งานเลี้ยงพระกระยาหารค่ำที่จัดโดยลอร์ดโครเมอร์ที่สถานกงสุลอังกฤษ ณ กรุงไคโร และทรงได้รับการตอบตกลง ส่วนเจ้าหญิงทรงรักเจ้าชายอย่างหมดพระทัย ดังนั้นพระชนกและพระชนนีจึงทรงปลื้มปีติแม้ว่าเจ้าชายมีพระชนมายุอ่อนกว่าเจ้าหญิงสิบเดือน เจ้าชายกุสตาฟทรงมีสายพระเนตรสั้นและทรงสวมแว่นตา พระองค์ทรง"มีรูปร่างสูงโปร่ง พระฉวีสีเข้ม ทรงมีการศึกษาดี รักเสียงดนตรี ทรงเป็นนักแม่นปืน และนักเต้นที่เก่งกาจมาก" เจ้าชายกุสตาฟและเจ้าหญิงมาร์กาเร็ตทรงอภิเษกสมรสกันเมื่อวันที่ 15 มิถุนายน ค.ศ. 1905 ณ โบสถ์เซนต์จอร์จ ปราสาทวินด์เซอร์

พระองค์เป็นพระชายาพระองค์แรกในเจ้าชายกุสตาฟ อดอล์ฟแห่งสวีเดน ที่ต่อมาทรงเป็นสมเด็จพระราชาธิบดีกุสตาฟที่ 6 อดอล์ฟแห่งสวีเดน ในวันที่ 15 มิถุนายน ค.ศ. 1905 เมื่อสมเด็จพระราชาธิบดีกุสตาฟที่ 5 เสวยราชสมบัติในปี ค.ศ. 1907 สองพระองค์ก็ทรงเป็นมกุฎราชกุมารและมกุฎราชกุมารีแห่งสวีเดน พระนามของเจ้าหญิงเป็นที่รู้จักในภาษาสวีเดนว่า มาร์กาเรทา (โดยทรงดำรงพระอิสริยยศ **มกุฎราชกุมารีแห่งสวีเดน**)

เจ้าหญิงมาร์กาเรตจึงเป็นพระอัยยิกาในสมเด็จพระราชาธิบดีคาร์ลที่ 16 กุสตาฟแห่งสวีเดน สมเด็จพระราชินีนาถมาร์เกรเธอที่ 2 และเจ้าหญิงอันเนอ-มารีแห่งเดนมาร์ก อดีตสมเด็จพระราชินีแห่งกรีซ

## สงครามโลกครั้งที่ 1

ในช่วงสงครามโลกครั้งที่ 1 เจ้าหญิงได้ทรงก่อตั้งสมาคมเย็บปักขึ้นในประเทศสวีเดนเพื่อสนับสนุนกาชาด เมื่อจำนวนพาราฟินที่มีอยู่เหลือน้อยลง ก็ทรงจัดการรวบรวมเทียนมาจากที่ต่างๆ มากมาย และในปี ค.ศ. 1917 พระองค์ทรงได้สร้างแบบแผนในการฝึกงานให้กับสตรีเพื่อทำงานให้กับประเทศชาติ นอกจากนี้ก็ยังทรงเป็นผู้สร้างความสมานฉันท์ในหมู่พระญาติที่แบ่งเป็นฝ่ายช่วงระหว่างสงคราม ด้วยพระกรุณาของเจ้าหญิง จดหมายส่วนตัวต่างๆ ก็ส่งออกไปได้และการสืบร่องรอยทหารผู้สูญหายในการปฏิบัติหน้าที่ก็เป็นไปอย่างราบรื่น พระองค์ทรงงานหนักในพระราชกรณียกิจที่เกี่ยวข้องกับเชลยศึกต่างๆ มากมายด้วยเช่นกัน

## ปลายพระชนม์ชีพ

ในวันที่ 1 พฤษภาคม ค.ศ. 1920 เจ้าหญิงได้สิ้นพระชนม์อย่างกะทันหันเมื่อเกิดการติดเชื้อหลังจากการผ่าต้ดปุ่มกกหูออกจากกระดูกขมับ โดยขณะนั้นก็กำลังทรงพระครรภ์ที่ 6ได้แปดเดือน ณ พระราชวังหลวง กรุงสต็อกโฮล์ม

## พระอิสริยยศ และ เครื่องราชอิสริยาภรณ์

### พระอิสริยยศ
180px|thumb|left|ตราอาร์มพระองค์ในสวีเดน
200px|thumb|left|ตราอาร์มพระองค์ขณะดำรงพระอิสริยยศเจ้าหญิงแห่งคอนน็อต สหราชอาณาจักร
*15 มกราคม 1882 - 15 มิถุนายน 1905: เจ้าหญิงมาร์กาเร็ตแห่งคอนน็อต (Her Royal Highness Princess Margaret of Connaught)
*15 มิถุนายน 1905 - 8 ธันวาคม 1907: เจ้าหญิงมาร์กาเรทาแห่งสวีเดน ดัชเชสแห่งสกาเนีย (Her Royal Highness Princess Margareta of Sweden, Duchess of Scania)
*8 ธันวาคม 1907 - 1 พฤษภาคม 1920: มกุฎราชกุมารีแห่งสวีเดน (Her Royal Highness The Crown Princess of Sweden)

### เครื่องราชอิสริยาภรณ์

*เครื่องราชอิสริยาภรณ์วิกตอเรียและอัลเบิร์ต ชั้นที่ 1 (Lady of the Royal Order of Victoria and Albert)
*เครื่องราชอิสริยาภรณ์ดาราแห่งอินเดีย ชั้นที่ 3 (Companion of the Order of the Star of India)
*เครื่องราชอิสริยาภรณ์นักบุญจอห์นแห่งเยรูซาเล็ม  ชั้นที่ 2 (Dame of Justice of the Order of St. John of Jerusalem)

## พระโอรสและธิดา
***[[เจ้าชายกุสตาฟ อดอล์ฟ ดยุกแห่งเวสเตร์บอตเติน]]** (กุสตาฟ อดอล์ฟ ออสการ์ เฟรเดริค อาร์เธอร์ เอ็ดมันด์; 22 เมษายน ค.ศ. 1906 - 26 มกราคม ค.ศ. 1947) สิ้นพระชนม์จากอุบัติเหตุทางเครื่องบินที่เมืองคาสทรุป ประเทศเดนมาร์ก
**อภิเษกสมรสเมื่อในวันที่ 20 ตุลาคม ค.ศ. 1932 ณ เมืองโคบูร์ก กับ เจ้าหญิงซิบิลลา คัลมา มารี อลิซ บาธิลดิส ฟีโอดอราแห่งแซ็กซ์-โคบูร์กและก็อตธา (18 มกราคม ค.ศ. 1908 - 28 พฤศจิกายน ค.ศ. 1972) มีพระธิดา 4 พระองค์และพระโอรส 1 พระองค์
**เป็นพระราชบิดาในสมเด็จพระราชาธิบดีคาร์ลที่ 16 กุสตาฟแห่งสวีเดน 
***[[ซิกวาร์ด เบอร์นาดอต|เจ้าฟ้าชายซิกวาร์ดแห่งสวีเดน ดยุกแห่งอัปป์ลันด์]]** (ซิกวาร์ด ออสการ์ เฟรเดริค; 7 มิถุนายน ค.ศ. 1907 - 4 กุมภาพันธ์ ค.ศ. 2002)  
**ทรงสละพระอิสริยยศเจ้าชายแห่งสวีเดนและทรงใช้ราชสกุลเบอร์นาด็อต (เนื่องจากการอภิเษกกับหญิงสาวสามัญชน) เมื่อวันที่ 8 มีนาคม ค.ศ. 1934
**ทรงได้รับการสถาปนาเป็น **เคานต์เบอร์นาด็อตแห่งวิสบอร์ก** จากสมเด็จเจ้าฟ้าหญิงแกรนด์ดัชเชสแห่งลักเซ็มเบิร์ก ในวันที่ 2 กรกฎาคม ค.ศ. 1951
**อภิเษกสมรสครั้งแรกในวันที่ 8 มีนาคม ค.ศ. 1934 ณ กรุงลอนดอน ทรงหย่าร้างวันที่ 14 ตุลาคม ค.ศ. 1943 กับ เอริกา มาเรีย เรจินา โรซาลี แพ็ทเซ็ค (12 กรกฎาคม ค.ศ. 1911 - 30 กรกฎาคม ค.ศ. 2007)
**อภิเษกสมรสครั้งที่สองในวันที่ 26 ตุลาคม ค.ศ. 1943 ณ กรุงโคเปนเฮเกน ต่อมาทรงหย่าร้างเดือนมิถุนายน ค.ศ. 1961 กับ ซอนยา เฮเลนา ร็อบเบิร์ต (12 ตุลาคม ค.ศ. 1909 - 21 เมษายน ค.ศ. 2004) มีพระโอรสหนึ่งพระองค์
**อภิเษกสมรสครั้งที่สามในวันที่ 30 กรกฎาคม ค.ศ. 1961 ณ กรุงสต็อกโฮล์ม กับ กุลลัน แมรี่แอนน์ ลินด์เบิร์ก (*เกิด* 15 กรกฎาคม ค.ศ. 1924)
***[[สมเด็จพระราชินีอิงกริดแห่งเดนมาร์ก|อิงกริดแห่งสวีเดน สมเด็จพระราชินีแห่งเดนมาร์ก]]** (อิงกริด วิกตอเรีย โซเฟีย หลุยส์ มาร์กาเรทา; 28 มีนาคม ค.ศ. 1910 - 7 พฤศจิกายน ค.ศ. 2000) 
**อภิเษกสมรสเมื่อในวันที่ 24 พฤษภาคม ค.ศ. 1935 ณ กรุงสต็อกโฮล์ม กับ สมเด็จพระราชาธิบดีเฟรเดริคที่ 9 แห่งเดนมาร์ก (11 มีนาคม ค.ศ. 1899 - 14 มกราคม ค.ศ. 1972) มีพระธิดา 3 พระองค์
**ทรงดำรงพระอิสริยยศเป็น **สมเด็จพระราชินีแห่งเดนมาร์ก** ภายหลังจากการเสวยราชสมบัติของพระสวามีเมื่อวันที่ 20 เมษายน ค.ศ. 1947
**เป็นพระราชชนนีในสมเด็จพระราชินีนาถมาร์เกรเธอที่ 2 แห่งเดนมาร์ก และ สมเด็จพระราชินีอันเนอ-มารีแห่งกรีซ
***[[เจ้าชายเบร์ติล ดยุกแห่งฮัลลันด์]]** 28 กุมภาพันธ์ 1913 - 5 มกราคม ค.ศ. 1997)
**อภิเษกสมรสเมื่อวันที่ 7 ธันวาคม ค.ศ. 1976 ณ พระราชวังดร็อตนิงโฮล์ม ใกล้กรุงสต็อกโฮล์ม กับ ลิเลียน เมย์ เดวีส (30 สิงหาคม ค.ศ. 1915 - 10 มีนาคม ค.ศ. 2013) ซึ่งต่อมาเป็น **เจ้าฟ้าหญิงลิเลียน ดัชเชสแห่งฮัลลันด์** (HRH Princess Lilian, Duchess of Halland)
***[[คาร์ล โจฮัน เบอร์นาดอตต์ เคานต์แห่งวิสบอร์ก]]** ดยุกแห่งดาลาร์นา (คาร์ล โยฮัน อาร์เธอร์; 31 ตุลาคม ค.ศ. 1916 - 5 พฤษภาคม ค.ศ. 2012) 
**เป็นพระราชปนัดดาในสมเด็จพระราชินีนาถวิกตอเรียที่สิ้นพระชนม์เป็นพระองค์สุดท้าย (95 พรรษา 6 เดือน 5 วัน)
**ทรงสละพระอิสริยยศเจ้าชายแห่งสวีเดนและทรงใช้ราชสกุลเบอร์นาด็อต (เนื่องจากการอภิเษกกับหญิงสามัญชน) เมื่อวันที่ 19 กุมภาพันธ์ ค.ศ. 1946
**ทรงได้รับการสถาปนาเป็น **เคานต์เบอร์นาด็อตแห่งวิสบอร์ก** จากแกรนด์ดัชเชสแห่งลักเซ็มเบิร์ก ในวันที่ 2 กรกฎาคม ค.ศ. 1951
**อภิเษกสมรสครั้งแรกในวันที่ 19 กุมภาพันธ์ ค.ศ. 1947 ณ นิวยอร์กซิตี กับ เอลิน เคิร์สติน มาร์กาเรทา เว็คมาร์ค (4 มีนาคม ค.ศ. 1910 - 11 กันยายน ค.ศ. 1987) มีพระโอรสและพระธิดาบุญธรรม 2 คน
**อภิเษกสมรสครั้งที่สองในวันที่ 29 กันยายน ค.ศ. 1988 ณ กรุงสต็อกโฮล์ม กับ เค้านท์เตส กันนิลา มาร์ธา หลุยส์ วาชต์ไมส์เตอร์ อัฟ โยฮันนิสฮุส (*เกิด* 12 พฤษภาคม ค.ศ. 1923)

## อ้างอิง
*Eilers, Marlene A., *Queen Victoria’s Descendants*, Rosvall Royal Books, Falköping, 1997, 2nd Edition.
*Eilers, Marlene A., *Queen Victoria’s Descendants: Companion Volume*, Rosvall Royal Books, Falköping, 2004.

หมวดหมู่:ราชวงศ์ซัคเซิน-โคบวร์คและโกทา (สหราชอาณาจักร)
หมวดหมู่:มกุฎราชกุมารีแห่งสวีเดน
หมวดหมู่:พระราชนัดดาในพระราชินีวิกตอเรีย
หมวดหมู่:เจ้าหญิงอังกฤษ
หมวดหมู่:เจ้าหญิงสวีเดน